**Supleantul**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La fereastra nopţii albe stau de veghe picotind,

Depărtarea se întoarce prinsă-n raze fumurii,

Răsăritul fierbe-ntruna între valuri clocotind

Focul din tăcerea noastră are falduri cenuşii.

Ochiul zilei mă priveşte printre nori întunecaţi

Lacrima de dor fugară se topeşte în fior,

Zarea muşcă răzvrătită din cocori pe ochi pictaţi,

Din corabia cu vise fără grabă mă scobor.

Clipele se frâng tăcute în al timpului focar

Îndoiala îmi surâde cu un tremur rătăcit,

În prezentul fără noimă viitorul e precar

Pe chipiul vieţii mele stelele s-au cam răcit.

Rugăciunea-mi ca un abur se topeşte în neant,

Carul Mic şi Carul Mare s-au umplut cu gând cosit,

Pentru starul din generic am ajuns un supleant

Ce aşteaptă-nchis în doruri să mai fie folosit.